La creació de l'Institut de Seguretat Pública de Catalunya és una aposta clara i ferma per la construcció d'un sistema de seguretat integral basat en la corresponsabilitat i la col·laboració de tots els agents que el conformen, incloent-hi la ciutadania
L'Institut és hereu de l'activitat de l'Escola de Policia de Catalunya i l'Escola de Bombers i Seguretat Civil.
Actualment, la formació policial representa el 90% de les hores de formació de l'Institut.
La formació policial, així com la de bombers, es divideix en formació bàsica, formació de promoció, formació d'especialització i formació contínua.
També hi ha la formació de formadors de l'Institut.
La formació bàsica, de promoció i d'especialització estan vinculades a processos selectius.
En l'àmbit de la selecció, l'Institut fa avaluació i selecció policial, també per a les policies locals, i selecció de formació de personal de l'Àrea d'instructors, avaluació en els cursos de monitors de tir i avaluació de les competències professionals per al comandament policial.
L'Institut té com a finalitat respondre a les demandes de formació i selecció dels cossos i col·lectius professionals de la seguretat.
L'Institut ha de gaudir d'autonomia suficient per a generar el coneixement i els continguts que han de cobrir les necessitats concretes expressades pels diferents col·lectius i per les administracions.
Els cossos i col·lectius professionals a què s'adreça l'activitat de l'Institut són:
Les relacions institucionals que s'estableixen amb altres entitats, mitjançant convenis i altres formes d'acord, són un punt clau de l'activitat de l'Institut perquè beneficia la seva missió, reforça la seva projeccció exterior i es converteix en un eix estratègic.
L'Institut manté convenis de col·laboració i relacions amb altres ens d'àmbit estatal, europeu i internacional, com: cossos de policia, emergències i protecció civil; organitzacions no governamentals; municipis i diputacions; organitzacions sindicals; associacions ciutadanes; escoles, instituts i universitats; instituts de recerca; centres de documentació; empreses privades; acadèmies de policia i de bombers; col·legis professionals; consolats; mitjans de comunicació, etc.
El desenvolupament professional dels col·lectius que integren el sistema de seguretat pública de Catalunya és clau per l'ISPC, que té com a finalitat proporcionar les eines perquè adquireixin les competències necessàries perquè els membres dels cossos de seguretat desenvolupin la seva tasca amb garanties de professionalitat, basant-se en els valors de l'ISPC i en l'adequació constant.
Actualment, de l'àmbit policial hi ha un increment en la formació contínua de l'alumnat del cos de Mossos d'Esquadra i de les policies locals, així com en cursos de promoció i en la formació especialitzada (pla de carrera) d'obligat compliment per llei; l'augment de la presència de les policies locals en relació amb els mossos d'esquadra en el Curs de formació bàsica, així com un increment en la resta de cursos de promoció i de formació contínua.
En la formació de bombers, la tendència és de descentralitzar les activitats, reactivar els processos selectius i elaborar el pla de carrera del cos de Bombers de la Generalitat, així com la formació en innovacions tecnològiques aplicades.
L'Institut, com a entitat transversal dins del sistema de seguretat pública de Catalunya, ha de garantir polítiques de selecció i carrera per als diferents cossos, en estreta col·laboració amb els òrgans directius responsables en aquestes matèries de la mateixa Generalitat o dels ens locals del seu àmbit territorial.
L'Institut promou i realitza activitats d'estudi, investigació i assessorament participant en projectes europeus, grups de treball i fent convenis de col·laboració amb altres centres formatius i universitats.
Així mateix el Centre de Coneixement de la Seguretat és un referent en la gestió documental i la difusió del coneixement relatiu a seguretat, riscos i emergències.